Zásady výberového konania
na obsadzovanie pracovných miest vysokoškolských učiteľov, pracovných miest výskumných pracovníkov, funkčných miest profesorov a docentov  a funkcií vedúcich zamestnancov Univerzity Konštantína Filozofa v Nitre


Čl. 1
Úvodné ustanovenia
1. Zásady výberového konania na obsadzovanie pracovných miest zamestnancov Univerzity
Konštantína Filozofa v Nitre (ďalej len „UKF“) sú vnútorným  predpisom UKF v  zmysle
§ 15 ods. 1 písm. d) zák. č. 131/2002 Z. z. o vysokých školách a o zmene a doplnení
niektorých zákonov v znení neskorších predpisov (ďalej len „zákon o vysokých školách“).
2. Zásady výberového konania na obsadzovanie pracovných miest zamestnancov UKF (ďalej
len „Zásady“) stanovujú spôsob výberového konania na obsadzovanie:
a) pracovných miest vysokoškolských učiteľov a výskumných pracovníkov,
b) funkčných miest profesorov a docentov,
c) funkcií vedúcich zamestnancov,
d) iných pracovných alebo funkčných miest, ak to stanovuje všeobecne záväzný predpis alebo vnútorný predpis UKF, resp. jej súčastí alebo vnútorný akt riadenia.
3. Výberovým konaním sa overujú schopnosti a odborné znalosti uchádzača, ktoré sú potrebné alebo vhodné vzhľadom na povahu povinností, ktoré má zamestnanec vykonávať na pracovnom mieste, funkčnom mieste alebo vo funkcii. Pri výberovom konaní je UKF povinná dodržiavať zásadu rovnakého zaobchádzania v pracovnoprávnych a obdobných právnych vzťahoch ustanovená všeobecne záväzným právnym predpisom (zák. č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou) a o zmene a doplnení niektorých zákonov /antidiskriminačný zákon/).    V súlade so zásadou rovnakého zaobchádzania sa zakazuje diskriminácia aj z dôvodu manželského stavu a rodinného stavu, farby pleti, jazyka, politického alebo iného zmýšľania, odborovej činnosti, národného alebo sociálneho pôvodu, majetku, rodu alebo iného postavenia.
4. Na zabezpečenie výberového konania sa stanovujú výberové komisie:
a) univerzity,
b) fakúlt.
5. Obsadzovanie pracovných miest výberovým konaním sa neuplatňuje pri prijímaní vysokoškolských učiteľov do pracovného pomeru na dobu určitú v trvaní do jedného roka na kratší pracovný čas, ako je ustanovený týždenný pracovný čas.

Čl. 2
Výberová komisia univerzity
1. Výberovú komisiu univerzity vymenúva rektor ako svoj poradný orgán na obsadzovanie pracovných miest vysokoškolských učiteľov, výskumných pracovníkov, vedúcich zamestnancov UKF a ostatných  celouniverzitných  pracovísk  určených  v  Štatúte UKF  a v Organizačnom poriadku UKF.

 (

2. Výberová komisia má päť (5) členov a jej zloženie je nasledovné:
a) prorektor (predseda komisie),
b) vedúci personálno-právneho oddelenia,
c) rektorom určený zástupca pracoviska,
d) zástupca akademického senátu UKF,
e) zástupca zamestnancov (Základnej organizácie odborového zväzu pracovníkov školstva a vedy na Slovensku pri UKF v Nitre, ďalej len ZO OZ PŠaV pri UKF         v Nitre).
3. Výberová komisia na obsadzovanie funkčných miest profesorov a docentov sa   ustanovuje
podľa § 77 ods. 6 zákona o vysokých školách.

4. Členovia výberovej komisie sú povinní zachovávať mlčanlivosť o názoroch a hodnoteniach
jednotlivých členov výberovej komisie a o výsledku výberového konania.

Čl. 3
Výberová komisia fakulty na obsadenie pracovných miest vysokoškolských učiteľov, výskumných pracovníkov a funkcií vedúcich zamestnancov
1. Výberovú komisiu fakulty menuje dekan fakulty ako svoj poradný orgán na obsadzovanie pracovných miest vysokoškolských učiteľov a výskumných pracovníkov zaradených na fakulte a funkcií vedúcich zamestnancov zaradených na fakulte.
2. Výberová komisia má päť (5) členov a jej zloženie je nasledovné:
a) prodekan (predseda komisie),
b) dvaja vysokoškolskí učitelia zaradení na fakulte, z toho jeden vedúci príslušného pracoviska alebo v prípade výberového konania na vedúceho príslušného pracoviska dekanom určený zástupca príslušného pracoviska alebo fakulty,
c) zástupca akademického senátu fakulty,
d) zástupca zamestnancov (ZO OZ PŠaV pri UKF v Nitre ).
3. Členovia	výberovej	komisie	sú	povinní	zachovávať	mlčanlivosť	o názoroch a hodnoteniach jednotlivých členov výberovej komisie a o výsledku výberového konania.

Čl. 4
Výberová komisia fakulty na obsadenie funkčných miest profesorov a docentov
1. Výberová komisia má päť (5) členov:
a) dvoch členov vymenúva rektor pričom:
aa) najmenej jeden z nich pedagogicky pôsobí na funkčnom mieste docenta alebo na funkčnom mieste profesora, ak ide o výberové konanie na obsadenie funkčného miesta docenta, alebo na funkčnom mieste profesora, ak ide o obsadenie funkčného miesta profesora,
ab) najmenej jeden z nich nie je zamestnancom UKF,
b) troch členov vymenúva dekan pričom:

ba) najmenej jeden z nich pedagogicky pôsobí na funkčnom mieste docenta alebo na funkčnom mieste profesora, ak ide o výberové konanie na obsadenie funkčného miesta docenta, alebo na funkčnom mieste profesora, ak ide o obsadenie funkčného miesta profesora,
bb) jedného člena určí zástupca zamestnancov (ZO OZ PŠaV pri UKF v Nitre), bc) predsedom komisie je prodekan.
2. Na výberovom konaní sa zúčastňuje aj zástupca študentov určený študentskou časťou AS UKF.
3. Členovia   výberovej    komisie    sú    povinní    zachovávať    mlčanlivosť    o názoroch  a hodnoteniach jednotlivých členov výberovej komisie a o výsledku výberového konania.

Čl. 5
Výberové konanie na úrovni univerzity
1. Výberovým konaním na úrovni univerzity sa zabezpečuje obsadenie pracovných miest,
resp. funkcií a funkčných miest podľa čl. 2 týchto zásad.
2. Výberové konanie na obsadenie pracovných miest vedúcich zamestnancov UKF
a ostatných celoškolských pracovísk sa riadi § 5 zák. č. 552/2003 Z. z. o výkone prác   vo
verejnom záujme.
3. Výberové konanie na obsadenie funkčných miest profesorov a docentov sa riadi § 77 ods.
1 zákona o vysokých školách.
4. Výberové konanie organizačne a administratívne zabezpečuje personálno-právne oddelenie. Zamestnanec personálno-právneho oddelenia sa zúčastňuje výberového konania ako zapisovateľ.

Čl. 6
Výberové konanie na úrovni fakulty
1. Výberovým konaním na úrovni fakulty sa zabezpečuje obsadenie pracovných miest, resp. funkcií a funkčných miest podľa čl. 3 a čl. 4 týchto zásad.
2. Výberové konanie na obsadenie funkcií vedúcich zamestnancov zaradených na fakulte sa
riadi § 5 zák. č. 552/2003 Z. z. o výkone prác vo verejnom záujme.
3. Výberové konanie na obsadenie pracovných miest vysokoškolských učiteľov a funkčných
miest profesorov a docentov sa riadi § 77 ods. 1 zákona o vysokých školách.
4. Návrh  na  vypísanie  a  podmienky  výberového  konania  schvaľuje  dekan  na       návrh
príslušného vedúceho zamestnanca.
5. Výberové konanie organizačne a administratívne zabezpečuje personálno-právne oddelenie. Zamestnanec personálno-právneho oddelenia sa zúčastňuje výberového konania ako zapisovateľ.

Čl. 7
Vyhlásenie výberového konania
1. Výberové konanie vyhlasuje zamestnávateľ najmenej tri týždne pred jeho začatím. Vypísanie a vyhlásenie výberového konania pred jeho zverejnením schvaľuje rektor na základe predloženého návrhu.

2. Oznam o výberovom konaní je zamestnávateľ povinný zverejniť na:
a) webovom sídle určenom Ministerstvom školstva, výskumu, vývoja a mládeže Slovenskej republiky, ktorým je webové sídlo UKF, t. j. www.ukf.sk, konkrétne https: www.ukf.sk/uradna-tabula/vyberove-konania,
b) na úradnej výveske UKF,
c) na úradnej výveske fakulty, ak ide o pracovné miesto, funkčné miesto alebo funkciu zaradenú na fakulte.
3. Zverejnený oznam o výberovom konaní na obsadenie miesta vedúceho zamestnanca   musí
obsahovať tieto náležitosti:
a) názov zamestnávateľa vrátane uvedenia mesta, kde je sídlo zamestnávateľa,
b) funkciu, ktorá sa obsadzuje výberovým konaním,
c) kvalifikačné predpoklady a osobitné kvalifikačné predpoklady na vykonávanie funkcie podľa osobitného predpisu (vzdelanie),
d) iné kritériá a požiadavky v súvislosti s obsadzovanou funkciou (napr. akademický, resp. vedecko-pedagogický titul, jazykové znalosti, dĺžka praxe),
e) zoznam požadovaných dokladov,
f) dátum a miesto podania žiadosti o účasť vo výberovom konaní.
4. Zverejnený oznam o výberovom konaní na obsadenie pracovných miest vysokoškolských učiteľov, výskumných pracovníkov a funkčných miest profesorov a docentov musí obsahovať tieto náležitosti:
a) názov zamestnávateľa vrátane uvedenia sídla zamestnávateľa,
b) pracovné zaradenie (funkčné miesto), ktorá sa obsadzuje výberovým konaním,
c) dĺžka trvania pracovného pomeru a výška pracovného úväzku,
d) neodpustiteľné kvalifikačné požiadavky:
da)	vzdelanie, v prípade obsadzovania pracovných miest vysokoškolských učiteľov
a výskumných pracovníkov,
db) splnenie kritérií na získanie titulu profesor ako aj splnenie všeobecných kritérií  na obsadzovanie funkčných miest profesorov a konkrétnych podmienok na obsadzovanie funkčných miest profesorov v prípade obsadzovania funkčného miesta profesor,
dc) splnenie kritérií na získanie titulu docent ako aj splnenie všeobecných kritérií na obsadzovanie funkčných miest docentov v prípade obsadzovania funkčného miesta docent.
e) iné kritériá a požiadavky na uchádzačov v súvislosti s výberovým konaním, napr. preukázanie jazykových znalostí, dĺžka praxe, didaktické kompetencie, aktívne sledovanie stavu výskumu a vývoja vo svojom odbore, preukázanie schopnosti využívať informačné technológie, znalosť práv a povinností vysokoškolských učiteľov a študentov, schopnosť riešiť etické otázky v kontakte so študentmi, schopnosť vzdelávania študentov so špecifickými potrebami,
f) zoznam požadovaných dokladov, ktoré má uchádzač predložiť,
g) dátum a miesto podania žiadosti o účasť na výberovom konaní.

5. Podmienky zverejnené v ozname o výberovom konaní nemožno do ukončenia výberového konania meniť.

Čl. 8
Výberové konanie a jeho výsledky
1. Výberové konanie sa začína dňom zasadnutia výberovej komisie, na ktorom preskúmava splnenie predpokladov uvedených v ozname o výberovom konaní. Výberová komisia je povinná pozvať uchádzača na pohovor najmenej sedem dní pred s uvedením dátumu, miesta a hodiny uskutočnenia výberového konania. Výberové konanie sa uskutočňuje písomnou formou (predložením písomných materiálov), pohovorom, alebo online formou, resp. kombinovane.
2. Pozvaný uchádzač je povinný zúčastniť sa výberového konania osobne. Ak sa nemôže zúčastniť, telefonicky alebo písomne ospravedlní svoju neúčasť. Táto skutočnosť sa uvedie v zápisnici z výberového konania.
3. Ak sa uchádzač nezúčastní výberového konania bez ospravedlnenia najneskôr do dňa jeho konania, platí predpoklad, že nebolo možné hodnotiť splnenie kritérií a požiadaviek výberového konania a komisia ho vylúči z výberového konania. Táto skutočnosť sa uvedie v zápisnici z výberového konania.
4. Výberové konanie je platné, ak sa ho zúčastní nadpolovičná väčšina členov výberovej komisie, najmenej musia byť prítomní traja (3) členovia.
5. Výberová komisia zhodnotí výsledok výberového konania a na základe výsledkov tajného hlasovania určí poradie uchádzačov. V prípade rovnosti hlasov rozhoduje hlas a určené poradie predsedu výberovej komisie. Táto skutočnosť sa uvedie do zápisnice.
6. O priebehu výberového konania na obsadenie pracovného miesta vysokoškolského učiteľa a výberového konania na obsadenie funkčného miesta docenta alebo funkčného miesta profesora vyhotoví zápisnicu zamestnanec personálno-právneho oddelenia. Zápisnica o rokovaní a hlasovaní výberovej komisie musí obsahovať:
a) mená a priezviská členov komisie,
b) označenie druhu výberového konania s uvedením dátumu jeho konania,
c) hodnotiace  kritériá,  slovné  hodnotenie  uchádzačov,  ich  poradie      a odôvodnenie
výsledku vo vzťahu ku každému uchádzačovi,
d) zápisnica o rokovaní a hlasovaní výberovej komisie musí byť podpísaná predsedom výberovej komisie a overovateľom, ktorého si určia prítomní členovia príslušnej komisie. Prílohou je prezenčná listina.
7. O priebehu výberového konania na obsadenie pracovných miest výskumných pracovníkov a funkcií vedúcich zamestnancov vyhotoví zápisnicu zamestnanec personálno-právneho oddelenia. Zápisnica o rokovaní a hlasovaní výberovej komisie musí obsahovať:
a) mená a priezviská členov komisie,
b) označenie druhu výberového konania s uvedením dátumu jeho konania,
c) stanovenie poradia podľa naplnenia predpokladov, kritérií a požiadaviek jednotlivými uchádzačmi,
d) zápisnica o rokovaní a hlasovaní výberovej komisie musí byť podpísaná predsedom a
prítomnými členmi príslušnej komisie s priloženou prezenčnou listinou.

8. Podpísaním zápisnice o rokovaní a hlasovaní výberovej komisie predsedom a členmi výberovej komisie je výberové konanie ukončené.
9. Zápisnicu o priebehu výberového konania a o jeho výsledku predloží predseda výberovej komisie rektorovi alebo dekanovi bez zbytočného odkladu, spravidla do dvoch (2) dní po ukončení hodnotenia.
10. Do 5 pracovných dní od uskutočnenia výberového konania na obsadenie pracovného miesta vysokoškolského učiteľa a výberového konania na obsadenie funkčného miesta docenta alebo funkčného miesta profesora UKF zverejňuje na svojom webovom sídle:
a) zoznam členov výberovej komisie v rozsahu meno a priezvisko,
b) údaje vybraného uchádzača a neúspešných uchádzačov v rozsahu podľa § 76 ods. 9 písm. a) zákona o vysokých školách,
c) názov študijného odboru, v ktorom má vybraný uchádzač pôsobiť, a
d) počet uchádzačov.
11. Pri výberovom konaní na úrovni univerzity po predchádzajúcom vyjadrení rektora a pri výberovom konaní na úrovni fakulty po predchádzajúcom vyjadrení dekana, oznámi predseda výberovej komisie výsledky uchádzačom v termíne do 10 dní od ukončenia výberového konania.
12. S vybratým uchádzačom uzavrie UKF pracovnú zmluvu. Ak sa pracovný pomer neuzavrie do 30 dní od ukončenia výberového konania, platnosť výberového konania sa ruší a UKF vypíše nové výberové konanie. Rovnako sa postupuje, ak ani jeden uchádzač nesplnil podmienky výberového konania.
13. Výberové konanie na obsadenie pracovného miesta vysokoškolského učiteľa a výberové konanie na obsadenie funkčného miesta docenta alebo funkčného miesta profesora je verejné.

[bookmark: Čl._9]Čl. 9
[bookmark: Platnosť_a_účinnosť]Platnosť a účinnosť
1. Tieto zásady rušia Zásady výberového konania na obsadzovanie pracovných miest vysokoškolských učiteľov  a výskumných  pracovníkov,  funkcií  profesorov  a docentov a funkcií vedúcich zamestnancov Univerzity Konštantína Filozofa v Nitre schválené Akademickým senátom UKF 30. mája 2022.
2. Zásady  boli  schválené  Akademickým  senátom  UKF  v  Nitre  dňa  24.  marca  2025    a nadobúdajú platnosť a účinnosť dňa 1. februára 2025.

